མཁས་གྲུབ་བུ་སྟོན་ཆོས་རྗེས་དེ་ཉིད་མཁྱེན་རང་རྨད་དུ་བྱུང་བའི་གྲུ་གཟིངས་དེ་ཉིད་མཁྱེན་རབ་རྨད་དུ་བྱུང་བའི་གྲུ་གཟིངས་ལ་བརྟེན་ནས་མདོ་རྒྱུད་རྒྱ་མཚོ་ཆེན་པོའི་ཕ་རོལ་ཏུ་བྱོན་ཏེ་དོན་གཉིས་ནོར་བུ་བླངས་ཐོག་ལས་ཅན་གྲངས་མེད་ཀྱི་བློའི་དབུལ་བ་སེལ་བར་མཚད་མུར་ཞྭ་ལུའི་ཕུ་ན་ཆོས་རྗེ་རང་ཉིད་ཀྱིས་གཙུག་ལག་ཁང་དགེ་འདུན་གྱི་སྡེ་དང་བཅས་པ་བཞེངས།དམ་པ་དེ་ཉིད་ཀྱིས་གདན་ས་འདིའི་མཁན་པོ་ལོ་སུམ་ཅུ་སོ་བདུན་མཛད།དེའི་ཡུན་དུ་མདོ་རྒྱུད་འགྲེལ་ཆེན་ལ་མཆན་བུ་དང་གསང་འདུས་འགྲེལ་བ་དོན་གསལ་ཀྱི་ཊིཀྐ་བཏབ།བྱང་ཆུབ་སེམས་དཔའི་སྤྱོད་པ་ལ་འཇུག་པའི་ཆོས་འགྲེལ་མང་དུ་མཛད།བདེ་བར་གཤེགས་པའི་བསྟན་པའི་གསལ་བྱེད་ཆོས་ཀྱི་འབྱུང་གནས་གསུང་རབ་རིན་པོ་ཆེའི་མཛོད་དང་།བསྟན་རྩིས་ཆེན་མོ་བརྩམས་།དེ་བཞིན་རིག་གནས་ཆུང་ངུའི་བཞེད་རྒྱུན་བཀའ་རྩོམ་ཤིན་ཏུ་མང་།མདོར་ན་སྐབས་དེར་ཡི་གེ་པ་རྣམས་ཀྱི་ཆོས་རྗེའི་མཐའ་བསྐོར་ནས་ཡིག་སྒྱུར་དང་རྩོམ་པ་རིགས་མི་གཅིག་པ་གྲངས་ལས་འདས་པ་མཛད་ནས་གངས་ལྗོངས་ཀྱི་རིག་གནས་ཆེ་ཆུང་རྣམས་གོང་དུ་སྤེལ་བའི་མཛད་འཕྲིན་རླབས་ཆེ་བ་བསམ་བརྗོད་ལས་འདས་སོ་ཞེས་གསུངས་བྱུང་།དེའི་མཚམས་སུ་སྐུ་གཉེར་བགྲེས་སོང་ཡར་བཞེངས་ཏེ་ང་ཚོར་གསོལ་ཇ་གང་རེ་གནང་རྗེས་ཁོང་ཉིད་ཀྱིས་ཀྱང་རང་གི་གསོལ་ཞལ་ཡར་བཞེས་ནས་ལྗགས་བརླན་ཙམ་གནང་རྗེས་མུ་མཐུད་དུ་གསུངས་དོན།གོང་དུ་ཞུས་པ་ནི་འདི་གའི་ལོ་རྒྱུ་སྙིང་བསྡུས་ཀྱི་ངོ་སྤྲོད་སྟབས་བདེ་ཙམ་ཞིག་ཡིན་དེའི་ནང་ནས་ང་ཚོས་དོན་གྱི་སྙིང་པོ་བླང་བྱ་ནི།ད་ཆ་རང་ཅག་མི་རིགས་ལ་རིག་གནས་ཕུན་སུམ་ཚོགས་པ་དེ་ལྟ་བུ་མངའ་བ་ནི་སྔོན་བྱོན་མཁས་གྲུབ་དུ་མས་དཀའ་བ་ཇི་སྙེད་ཁྱད་དུ་བསད་དེ་རྒྱུན་བསྲིངས་འབད་པ་དོན་དུ་གཉེར་བའི་འབྲས་བུ་ཡིན་པ་བརྗེད་མི་རུང་།ང་ཚོས་དེ་རྣམས་ཆུ་ཟོས་སུ་མ་སོང་བར་ལེགས་པར་རྒྱུན་འཛིན་ཉམས་པ་སོར་ཆུད་དང་མི་ཉམས་གོང་སྤེལ་གྱིས་མཐུན་ཕྱུག་ཤེས་རིག་ལྡན་པའི་བོད་གསར་འཛུགས་སྐྲུན་ཀྱི་དོན་ལ་སྨིན་པར་འབད་བརྩོན་གནང་དགོས་པ་དང་།རང་རེས་ཕ་མེས་རྣམས་ཀྱི་མཛད་སྤྱོད་མིག་དཔེར་བཞག་ནས་རྒྱ་བོད་སྤུན་ཟླ་མི་རིགས་དབར་གཅིག་ལ་གཅིག་རྟེན་དང་མཐུན་སྒྲིལ་མཉམ་རོགས་ཀྱི་སྲོལ་རྒྱུན་བཟང་པོ་མུ་མཐུད་དུ་གོང་དུ་སྤེལ་ནས་མེས་རྒྱལ་གོང་བུ་གཅིག་གྱུར་སྲུང་སྐྱོབ་གནང་དགོས་པ་འགངས་ཆེ་ཞེས་གསུངས་རྗེས་ང་ཚོ་གཙང་ཁང་སྟེང་ཤོང་དུ་ལྟ་སྐོར་ལ་ཁྲིད་པ་གནང་བྱུང་།གཙང་ཁང་དབུས་མར་རྡོ་གཡམ་ཐོག་ཇོ་བོ་རང་བྱོན་དུ་བྱུང་བར་གྲགས་པ་ཞིག་འདུག་པ་དེ་ནི་སྔོན་ལྕེ་བཙུན་ཤེས་རབ་འབྱུང་གནས་ཀྱི་སྐུ་མཆེད་གཡུ་ཐོག་སྨྲ་གསེར་བཟང་གི་དུས་སུ་གཡས་རུ་བྱེ་མ་གཡུ་ཟུར་ས་ཞིང་སྔོ་ཞིང་ཡིད་དུ་འོང་བ།ནེའུ་གསིང་མེ་ཏོག་དཔག་ཏུ་མེད་པ་འཁྲུངས་བ།བྱ་ཚོགས་སྙན་པའི་སྒྲ་སྒྲོག་པ།རི་དྭགས་སྣ་ཚོགས་དགའ་བའི་གར་བྱེད་ས་དེར་རང་བྱོན་ངོ་མཚར་ཆེ་བའི་ཇོ་བོ་དེ་ཉིད་བཞུགས་པ་དགེ་བསྙེན་ཚོས་རིག་སྟེ་དེ་འཕྲལ་ཁྲུས་གསོལ་ཞུས་ཏེ་གཙུག་ལག་ཁང་དུ་སྤྱན་དྲངས་ནས་ད་བར་དུ་ལོ་བརྒྱད་བརྒྱ་ཙམ་སོང་བ་འདི་ནི་འདི་གའི་གཙུག་ལག་ཁང་གི་ནང་རྟེན་གཙོ་བོའི་གྲས་ཤིག་ཡིན་ཞེས་གསུངས་བྱུང་བ་དང་།ཡང་གཙང་ཁང་དབུས་མའི་སྒོ་ཁར་རྡོ་གཞོང་ཤིན་ཏུ་ཆེ་བ་ཞིག་འདུག་པས།དེ་ནི་སྔར་ཁ་ཆེ་པཎ་ཆེན་ཤཱཀྱ་ཤྲིས་མཁན་པོ་དང་།སྤྱི་བོ་ལྷས་པ་བྱང་ཆུབ་འོད་སོགས་ཀྱིས་སློབ་དཔོན་མཛད་ནས་ས་པཎ་ལ་དགེ་བསྙེན་གྱི་སྡོམ་པ་གནང་སྐབས་དབུ་སྐྲ་བསིལ་བའི་རྡོ་གཞོང་ཡིན་ཞེས་ངོ་སྤྲོད་གནང་བྱུང་།